**Mai mult decât...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-mi amintesc să fi cerut vreo ţară

Ce nu era a mea, nu-mi amintesc

Decât că mirosea a primăvară

Tot aerul din jur şi-ţi mulţumesc

Că ai venit neîntrebând ce viscol

M-a smuls din rădăcini, ce suflet mut

M-a-nchis în colivia neputinţei,

Te-ai aşezat în mine şi-ai tăcut.

Vezi, n-am sperat că viaţa se câştigă

Cu fiecare pas, cu orice vis

Pe care-n agonie ai curajul

De a-l urma, când totu-i interzis.

- Nu-mi amintesc să-mi fi dorit o soartă

Pe-al cărei drum să merg încătuşat,

Lăsându-ţi flori la fiecare poartă

Pe primăvara noastră am mizat.

M-am aşezat pe ridurile frunţii

Şi-am coborât sub tâmple să-nţeleg

De ce-ntre noi au stat obstacol munţii,

Când suntem jumătăţi dintr-un întreg,

Dar te-am urmat în visuri, orişiunde,

Pe drumuri de infern spre paradis,

Acolo unde gându-abia pătrunde...

Mai mult de-atât nu spun... e interzis.

Liliana Trif Ioan Grigoraș